ঢাকায় গ্রিস দূতাবাস খোলার আলোচনা
ঢাকায় কূটনৈতিক মিশন খোলার প্রশ্নে এথেন্সের ‘অগ্রাধিকার’ থাকার কথা বলেছেন গ্রিসের পররাষ্ট্রমন্ত্রী জর্জ জেরাপেট্রাইটিস।সোমবার এথেন্সে পররাষ্ট্রমন্ত্রী হাছান মাহমুদের সঙ্গে দ্বিপক্ষীয় বৈঠকে এ আলোচনা হওয়ার কথা বলেছে পররাষ্ট্র মন্ত্রণালয়।দুই পররাষ্ট্রমন্ত্রীর বৈঠকের বিভিন্ন দিক তুলে ধরে মন্ত্রণালয়ের সংবাদ বিজ্ঞপ্তিতে বলা হয়, “পররাষ্ট্রমন্ত্রী হাছান গ্রিক পররাষ্ট্রমন্ত্রীকে ঢাকা সফরের আমন্ত্রণ জানালে তিনি তা আন্তরিকভাবে গ্রহণ করেন।“এবং বলেন যে, ঢাকায় কূটনৈতিক মিশন খোলা গ্রিস সরকারের অগ্রাধিকারের তালিকায় অন্তর্ভুক্ত এবং ঢাকা সফর এই দূতাবাস উদ্বোধনের একটি ভালো সুযোগ হতে পারে।”
সদ্য স্বাধীন হওয়া বাংলাদেশকে ১৯৭২ সালের মার্চে গ্রিস স্বীকৃতি দেওয়ার মধ্য দিয়ে দুদেশের মধ্যে কূটনৈতিক সম্পর্ক স্থাপিত হয়।এরপর ২০০৯ সালের জুলাইয়ে এথেন্সে বাংলাদেশ দূতাবাস খোলা হলেও ঢাকায় এখনও দূতাবাস চালু করেনি দেশটি। ঢাকার উত্তরায় গ্রিসের একটি অনারারি কনস্যুলেট রয়েছে।
নবম ‘আওয়ার ওশান কনফারেন্সে' যোগ দিতে এথেন্স সফর করছেন পররাষ্ট্রমন্ত্রী হাছান মাহমুদ। ওই সম্মেলনের ফাঁকে সোমবার দুই দেশের মন্ত্রী বৈঠক করেন।এতে কৃষিখাতে বাংলাদেশের জনশক্তি রপ্তানি, অভিবাসন, বাণিজ্য ও বিনিয়োগ, নৌপরিবহন, নবায়নযোগ্য ও বিকল্প শক্তি উৎপাদন অবকাঠামো উন্নয়নসহ বিভিন্ন ক্ষেত্রে সহযোগিতা বাড়ানোর বিষয়ে আলোচনা হওয়ার কথা বলেছে পররাষ্ট্র মন্ত্রণালয়।বৈঠকে মানসম্পন্ন বাংলাদেশি পণ্য আমদানি সহজতর করা এবং এ বিষয়ে গ্রিক ব্যবসায়ীদের উৎসাহ দিতে গ্রিসের পররাষ্ট্রমন্ত্রীর প্রতি আহ্বান জানান হাছান মাহমুদ।
বিজ্ঞপ্তিতে বলা হয়, পররাষ্ট্রমন্ত্রী এ সময় অভিবাসন ও চলাচল বিষয়ে সমঝোতা স্মারকের আওতায় গ্রিসে ১০ হাজারের বেশি বাংলাদেশির বসবাসে বৈধতা দিতে গ্রিক সরকারকে ধন্যবাদ জানান এবং সমঝোতা স্মারকের দ্বিতীয় অংশ বাস্তবায়নের আহ্বান জানান।গ্রিক পররাষ্ট্রমন্ত্রী বাংলাদেশের সঙ্গে দ্বিপক্ষীয় বাণিজ্য বাড়াতে গুরুত্বারোপ করেন ও উপযুক্ত কৌশল খোঁজার প্রয়োজনীয়তার উপর জোর দেন।বিজ্ঞপ্তিতে বলা হয়, বাংলাদেশি পেশাজীবীদের পরিশ্রমী এবং আইন মেনে চলার প্রবণতার প্রশংসা করে জর্জ জেরাপেট্রাইটিস বলেন, গ্রিস আগামী দিনে তার কৃষি, পর্যটন, আতিথেয়তা এবং নির্মাণ খাতে প্রচুর সংখ্যক বাংলাদেশি কর্মী নিয়োগ করবে।নৌপরিবহন খাত উভয় দেশের আরও সহযোগিতার জন্য প্রয়োজনীয় আইনি কাঠামো প্রণয়নেও একমত হন দুই পররাষ্ট্রমন্ত্রী।সম্মেলনের ফাঁকে স্পেনের উপ-প্রধানমন্ত্রী এবং পরিবেশগত পরিবর্তন ও জনসংখ্যাগত চ্যালেঞ্জ বিষয়কমন্ত্রী মারিয়া হেসুস মন্টেরোর সঙ্গে দ্বিপক্ষীয় বৈঠক করেন পররাষ্ট্রমন্ত্রী হাছান।সংবাদ বিজ্ঞপ্তিতে বলা হয়, দুই মন্ত্রী বৈঠকে জলবায়ু পরিবর্তন, পানি ব্যবস্থাপনা, খাদ্য ও কৃষি সহযোগিতা, সবুজ শক্তি, পরিবেশগত সমস্যা এবং পারস্পরিক স্বার্থের বিষয়ে সহযোগিতা প্রতিষ্ঠায় সম্মত হন।

ঢাকার উত্তরায় গ্রিসের একটি অনারারি কনস্যুলেট রয়েছে।